ΓΡΑΠΤΗ ΕΡΩΤΗΣΗ E-0122/99

υποβολή: Patricia McKenna (V) προς την Επιτροπή

(2 Φεβρουαρίου 1999)

Θέμα: Μείωση της χρήσεως παρασιτοκτόνων και βιοκτόνων στην Ευρωπαïκή Ένωση

Πότε έχει η Επιτροπή σκοπό να εισαγάγει προτάσεις προς μείωση της χρήσεως παρασιτοκτόνων και βιοκτόνων, όπως υποσχέθηκε να το πράξει στο πέμπτο πρόγραμμα δράσεως υπέρ του περιβάλλοντος το 1992;

Προτίθεται η Επιτροπή να προβεί σε ενέργειες για να απαγορεύσει τα πλέον επικίνδυνα παρασιτοκτόνα και βιοκτόνα και να αυξήσει την ταχύτητα με την οποία αποτιμά τις χημικές ουσίες που επί του παρόντος διατίθενται προς πώληση στην Ευρωπαϊκή Ένωση;

Απάντηση της κας Bjerregaard εξ ονόματος της Επιτροπής

(23 Μαρτίου 1999)

Μετά την θέσπιση του Πέμπτου Προγράμματος Δράσης(1), η Επιτροπή δρομολόγησε έργο με τίτλο "Η αειφόρος χρήση των φυτοπροστατευτικών προϊόντων". Στόχος, η διερεύνηση των τρεχουσών πρακτικών χρήσεως των φυτοπροστατευτικών προϊόντων (γεωργικά φυτοφάρμακα- παρασιτοκτόνα), τα προβλήματα που συνδέονται με τη χρήση τους και η προπαρασκευή ενδεχόμενων μελλοντικών πρωτοβουλιών. Το έργο αυτό ολοκληρώθηκε τον Μάιο του 1998, όταν σε συνάντηση πρακτικής εργασίας (workshop), όπου συμμετείχαν όλοι οι ενδιαφερόμενοι, συζητήθηκαν τα ευρήματα των εκθέσεων του έργου και υιοθετήθηκαν συμπεράσματα. Οι πλήρεις εκθέσεις της μελέτης διατίθενται μέσω των ιστοσελίδων της Επιτροπής στο Διαδίκτυο http:europa.eu.int/comm/dg11/ppps/home.htm. Στη συνέχεια, η Επιτροπή καταρτίζει ανακοίνωση για την αειφόρο χρήση των φυτοπροστατευτικών προϊόντων που περιλαμβάνεται στο πρόγραμμα εργασίας της Επιτροπής για το 1999.

Το έργο εστιάστηκε στις γεωργικές χρήσης των φυτοφαρμάκων, πλην όμως ορισμένα τμήματά του καλύπτουν τις βιοκτόνες χρήσεις και θα χρησιμοποιηθούν, στο μέλλον, για να εκτιμηθεί η σκοπιμότητα της λήψεως περαιτέρω μέτρων για τον περιορισμό της χρήσεως βιοκτόνων, ως συμπλήρωμα στην εφαρμογή της οδηγίας 98/8/ΕΚ του Ευρωπαϊκού Συμβουλίου και του Κοινοβουλίου της 16ης Φεβρουαρίου 1998, σχετικά με την διάθεση βιοκτόνων στην αγορά(2).

Τα παρασιτοκτόνα που δεν πληρούν τις σχετικές με την υγεία του ανθρώπου και το περιβάλλον απαιτήσεις οι οποίες καθορίζονται στο άρθρο 5 της οδηγίας 91/414/ΕΟΚ του Συμβουλίου της 15ης Ιουλίου 1991 σχετικά με την διάθεση φυτοπροστατευτικών προϊόντων στην αγορά(3) ή στο άρθρο 5 της προαναφερθείσας οδηγίας 98/8/ΕΟΚ για τα βιοκτόνα, αποσύρονται από την αγορά, ανεξαρτήτως των τυχόν μέτρων για την απαγόρευση των εν λόγω χημικών ουσιών στο πλαίσιο της οδηγίας 79/117/ΕΟΚ του Συμβουλίου της 21ης Δεκεμβρίου 1978 περί απαγορεύσεως της θέσεως σε κυκλοφορία και της χρησιμοποιήσεως φυτοφαρμακευτικών προϊόντων που περιέχουν ορισμένες δραστικές ουσίες(4) ή της οδηγίας 76/769/ΕΟΚ της 27ης Ιουλίου 1976 σχετικά με την σύγκλιση των νομοθετικών, κανονιστικών και διοικητικών διατάξεων των κρατών μελών που αφορούν περιορισμούς κυκλοφορίας στην αγορά και χρήσεως μερικών επικινδύνων ουσιών και παρασκευασμάτων(5). Εν τω μεταξύ εξετάζονται ενενήντα δραστικές ουσίες στο πλαίσιο του κανονισμού της Επιτροπής (ΕΟΚ) 3600/92 της 11ης Δεκεμβρίου 1992 σχετικά με τον καθορισμό λεπτομερών κανόνων εφαρμογής του 1ου σταδίου του προγράμματος εργασίας που αναφέρεται στο άρθρο 8 παράγραφος 2 της οδηγίας 91/414/ΕΟΚ του Συμβουλίου της σχετικής με τη διάθεση φυτοπροστατευτικών προϊόντων στην αγορά(6). Πολλές από τις εν λόγω πράξεις έχουν αποσυρθεί, ενώ η διενέργεια άλλων αξιολογήσεων θα απαιτήσει τη λήψη τελικής απόφασης. Στο εγγύς μέλλον θα ληφθούν νέα μέτρα για την επιτάχυνση των διενεργούμενων στο πλαίσιο της οδηγίας 91/414/ΕΟΚ αξιολογήσεων, ενώ έχει αρχίσει η προπαρασκευή των αξιολογήσεων των βιοκτόνων προϊόντων, μόλις εφαρμοσθεί η οδηγία 98/8/ΕΚ από τα κράτη μέλη, που προβλέπεται για τις 13 Μαΐου 2000, το αργότερο.

Οι βιομηχανικές χημικές ουσίες χωρίζονται σε "υφιστάμενες" και σε "νέες". Οι "υφιστάμενες" χημικές ουσίες είναι αυτές που κυκλοφορούσαν ήδη στην κοινοτική αγορά πριν τις 18 Σεπτεμβρίου 1981. Βάσει των στοιχείων της ευρωπαϊκής βιομηχανίας, κυκλοφορούν περίπου 2.500 "υφιστάμενες" χημικές ουσίες στην κοινοτική αγορά, σε ποσότητες μεγαλύτερες των 1.000 τόννων-ποσότητες που αντιστοιχούν στο 90 % των χημικών ουσιών που αποτελούν το αντικείμενο εμπορίας. Οι χημικές αυτές ουσίες αποτελούν αντικείμενο προτεραιότητας όσον αφορά την αξιολόγηση των επικινδυνότητάς τους για την υγεία του ανθρώπου και για το περιβάλλον. Πρώτες θα αξιολογηθούν οι περισσότερο επικίνδυνες.

Προτού διατεθούν στην κοινοτική αγορά, όλες "οι νέες" χημικές ουσίες αξιολογούνται όσον αφορά την επικινδυνότητά τους για την υγεία του ανθρώπου και το περιβάλλον. Από το 1993 και μετά, έχουν αξιολογηθεί 600 περίπου νέες χημικές ουσίες.

Η Επιτροπή έχει ξεκινήσει την επεξεργασία των κυριότερων κοινοτικών νομοθετικών διατάξεων για τις βιομηχανικές χημικές ουσίες, ούτως ώστε να διερευνήσει τις τυχόν αναγκαίες βελτιώσεις. Σχετική ανακοίνωση, με την οποία θα καθορίζεται μία ολοκληρωμένη στρατηγική για την κανονιστική πλαισίωση των βιομηχανικών χημικών ουσιών στην Κοινότητα, προβλέπεται να περιληφθεί στο πρόγραμμα εργασίας της Επιτροπής για το 1999.

(1) ΕΕ L 275 της 10.10.1998.

(2) ΕΕ L 123 της 24.4.1998.

(3) ΕΕ L 230 της 19.8.1991.

(4) ΕΕ L 33 της 8.2.1979.

(5) ΕΕ L 262 της 27.9.1976.

(6) ΕΕ L 366 της 15.12.1992.